Sankta Teresia katolske kirke

**Sankta Teresia katolske kirke** ligger på  Vesterntangen i Hønefoss, i Ringerike kommune, Buskerud. Kirken er et romersk-katolsk kirkebygg, opprinnelig reist av trevirke og innviet av biskop Jacob Mangers den 17. november 1935, men avløst av en ny murt kirke som ble innviet av biskop J. Mangers den 19. juni 1955. Den nye kirken ble tegnet av arkitekt Eindride Slaatto og er viet til den hellige Teresa av Lisieux (1873–1897). Den er hovedkirke i St. Theresia menighet, som inngår i Oslo katolske bispedømme.

Kirkebygget fra 1955 er stengt, fordi bygningen ble skadd under ekstremværet «Hans». Kirken ligger fysisk langs østbredden av Randselva, på østsiden av Overmannsund bru, kun et lite stykke motstrøms der elva renner sammen med Begna og danner Storelva, som drenerer gjennom Ringerike og tømmer nord i Tyrifjorden.

## St. Teresia menighet

**St. Teresia menighet** ble opprettet i 1925 som egen sognegren i Oslo katolske bispedømme. Før 1935 var det imidlertid bare sporadiske katolske sommerbesøk fra Oslo-prester, og katolikker i Ringerike lå formelt under St. Hallvard menighet i Oslo. Menighetens geografiske sokn omfatter store deler av Buskerud, Akershus og Innlandet, med Hønefoss som administrativt senter.

Sognet omfatter i dag kommunene Ringerike, Hole, Flå, Nesbyen, Gol, Hemsedal, Ål, Hol og Krødsherad i Buskerud fylke, Jevnaker og Lunner i Akershus fylke, samt Gran og  Søndre Land i Innlandet fylke. Ifølge menighetens egne nettsider har den mer enn  medlemmer per 2025.

Tidligere lå også Sør-Aurdal, Nord-Aurdal, Vestre Slidre, Øystre Slidre og Vang til dette sognet, men den 15. august 2007 ble disse kommunene overført til Mariakirken på Lillehammer, i forbindelse med opprettelsen av St. Thomas kapelldistrikt i Valdres.

## St. Franciskus hospital
Tidlig i 1930-årene hadde biskop Jacob Mangers et ønske om å styrke den katolske tilstedeværelsen på Ringerike. I forbindelse med at det i 1935 skulle opprettes et eget sognekall i Hønefoss, hadde biskop Mangers oppfordret St. Franciskus Xaveriussøstrene til også å etablere et hospital der. Søstrene gikk da til anskaffelse av en sentralt beliggende eiendom på Vesterntangen i Hønefoss, med en tilhørende stor sveitservilla på – «Villa Hauge». Villaen ble ombygget og utvidet til et sykehus med 25 sengeplasser, mens tilstøtende bygninger på ble innredet som kirke og prestebolig. Dette anlegget fikk navnet **St. Franciskus hospital**.

På folkemunne ble sykehuset raskt kjent som «det katolske sjukehuset» eller bare «katolikken». Kirkerommet fungerte både som menighetens gudshus og som kapell for hospitalets pasienter. St. Franciskus hospital var i kontinuerlig drift i årene 1935–1967. I denne perioden ga søstrene pleie og lindrende omsorg til tuberkulosepasienter og andre kronisk syke. Da det moderne Ringerike sykehus sto ferdig i 1965, ble det mindre behov for det katolske sykehuset, som etter hvert ble avviklet. Villaen er imidlertid fortsatt i helsevesens tjeneste, siden bygningsmassen huser både fastleger, legespesialister, fysioterapeut og tannlege i dag. Det er nå mer kjent som Vesterngaten Medisinske Senter (VMS).

## Ekstremværet «Hans»
Etter ekstremværet «Hans» i august 2023 ble det oppdaget alvorlige sprekkdannelser i veggen på kirkebygget, noe som etter nærmere undersøkelser førte til at kirken ble stengt tidlig i februar 2024. Det ble bekreftet at årsaken var at grunnen beveget seg, men det var fortsatt uklart om kirkebygget kunne repareres eller måtte rives.

Menigheten har i en tid fått bruke Haug kirke, senere også andre kirker. Ifølge menighets egne nettsider er det klart at deres egen kirke fra 1955 må rives, til fordel for ei ny kirke. Det er fortsatt uklart om en ny kirke kan reises på samme plassen, herunder også hvordan en ny kirke skal utformes.

## Se også
* Liste over kirkebygg i Ringerike

## Referanser




## Eksterne lenker
*